Oud-lugmagman vas oor wapens aan regsesArgieffoto van lugmag-lede ŉ Voormalige tegnikus in die Suid-Afrikaanse lugmag is in hegtenis geneem nadat hy glo probeer het om wapens aan ŉ regse ekstremistiese groep te verskaf, het die Weekend Argus Sondag berig. Die 46-jarige man van Brackenfell wou die ekstremiste met wapens “borg”, het kapt. Paul Ramaloko, woordvoerder van die Valke, aan die koerant gesê. Ramaloko wou nie die naam van die groep bekend maak of hoeveel wapens daar op beslag gelê is nie. Ramaloko het wel bevestig dat die man vir langer as twee dekades vir die Suid-Afrikaanse lugmag gewerk het. Ramaloko kon nie Sondag deur Sapa vir kommentaar bereik word nie. Die koerant het die man se CV aanlyn opgespoor. Volgens sy CV het hy in 1989 sy loopbaan begin as ‘n wapentuigtegnikus en was hy daarvoor verantwoordelik om die lugmag se Cheetah-vegvliegtuie te bewapen en te ontwapen sowel as die “hantering, verpakking, stoor en vervoer van ammunisie en plofstof in die Suid-Afrikaanse lugmag”. In sy CV beweer die man ook dat hy ŉ lid van die lugmag se bomontlontingseenheid, ŉ instandhoudingsbeplanner vir die Gripen- en Hawk-vegvliegtuie en plofstofbestuurder was. Die koerant het berig dat die man aanlyn onpatriotiese uitlatings op sy LinkedIn-profiel gemaak het. “Ek benodig ‘n werk in lugvaart met visum 457 DRINGEND ASSEBLIEF,” het die man geskryf. ŉ 457-visum is ŉ Australiese visum wat vaardige beroepslui toelaat om tydelik in die land te werk. Die man het verder geskryf: “Ek is lief vir my studies…maar ek haat my land…wens ek kan na Kanada of Australië emigreer.” Die man sal na verwagting Maandag in die Kuilsrivier-landdroshof verskyn.